《刘检详新除》
宋代·释居简

南北分疆后，关河气不清。有才皆琐屑，临事少峥嵘。

嵩华俱崷崒，岷峨独抗衡。卯金重耀德，藜杖复寻盟。

火老随秋灺，凉深伴月生。虚凝仙掌泫，缥缈庆云明。

肯室高名节，宽西旧老成。空群嘉骏产，跨灶大家声。

问望公舆论，芬香蔼旦评。尺书贤十部，全璧藐连城。

一岁寻佳处，重阳欠好晴。风轻茱未紫，露重菊初荣。

春玉新尝稻，挼香试剪橙。满城风雨句，不足配餐英。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。